khistorydata/jeongjo-sjw-relations huggingface dataset:
정조 15년 · 목
請診也○予曰去夜一霈之雨在田種得無所損乎濟恭曰此是一時驟雨似無所傷例於許久陽曝之餘一雨乍來亦有益於田農云矣予曰日昨見嶺南狀本各穀綿農已判告歉云爲念民事實用悶慮近日則日氣甚好似得蘇醒耶濟恭曰豐歉在結實之如何似當有成熟之望矣予曰曾有下敎於前禮判李致中者咸昌儒生事果已出場云耶濟恭曰向日判付中勿聞之敎實出息鬧之聖意則伊時諸生刑配初不關由而臣於本事曾有關問則道伯邑倅猝然發怒臣所云嚴繩定配者直爲放送四五朔前已爲懲贖之三人更爲追理遠地定配在臣身不但疲然而已紀綱體統誠甚駭然矣予曰錯認判付之本意任自刑配固已可駭而又此如是反決尤極怪歎也濟恭曰若傳之鄕戰施以刑配則兩邊人似當同被其律而今者決處又與當初決處相反寧不駭痛乎予曰所謂定配之人已發配所乎濟恭曰日前已過京城云矣予曰分付畿營各定將校追至所到地方使之還送本鄕也予曰十五日卽眞殿行禮日也大臣適以日次診筵造朝有司堂上同爲來待次對公事稟處濟恭曰平市署謄錄待令矣予曰自政院入之濟恭曰不正名色錢三千兩每年徵納當初定式未知其故而似甚無義罷之爲穩當矣予曰雖以外方場市言之猶有徵稅之擧則京市何獨無稅乎濟恭曰京市則皆應國役矣有司堂上李秉模曰大抵各廛旣許通共發賣則國役不可着應巿案不必置之矣▣曰臣於本事未詳裏面而何可遽議革罷乎濟恭曰本署册子一番睿覽則當罷之弊源必當俯燭矣予曰近來照訖講有名無實反多爲弊之端云誠甚駭然今番則各別申飭上下番翰林分詣一二所詳細摘奸以來也
정조 15년 · 강
命守禦廳總戎廳巡點停止
정조 15년 · 목
左議政蔡濟恭啓言守禦使鄭昌順總戎使李柱國啓請合操旣已停止巡點何以爲之事令廟堂稟處矣合操之旣命旋止聖意有在巡點一節恐非其時矣敎以竝停止
정조 15년 · 강
命城津牟還千石以米粟換捧
정조 15년 · 목
左議政蔡濟恭啓言咸鏡監司李文源啓請城津鎭牟還分給爲三千一百餘石而還民只以火田耕食故年種旣少納還無路以米粟換作捧上事令廟堂稟處矣其還若是數多作一民弊誠足矜念請依狀請以米粟換作從之
정조 15년 · 강
命慶尙左水營戰船改造時右道封山木許用
정조 15년 · 목
左議政蔡濟恭啓言慶尙左水使崔東岳啓請本營戰船今已限滿盡爲腐傷不可不趁今改造材木右道封山依例許䂨事令廟堂稟旨矣戰船改造係是不可已之事依近例許䂨之意請分付從之
정조 15년 · 강
命海西兵營之稱以點馬捧錢謬例永爲革罷
정조 15년 · 목
左議政蔡濟恭啓言海西兵營馬點時捧錢之謬例永爲革罷事從之敎以旣聞之且禁之此後若不痛革舊弊其可曰國有紀綱乎當該兵使事令觀察使隨聞狀聞萬一匿不以聞現發於按廉之行道伯自廟堂草記勘罪也
정조 15년 · 강
各陵修改時前例命抄出以入
정조 15년 · 목
有司堂上李秉模啓言各陵修改時器械自京下送故其弊不些依前定式自地方官使之擧行自本曹代給本價似好矣敎以前例之如何竝皆抄出以爲入之也
정조 15년 · 강
命慶尙監司鄭大容越俸五等該守令先罷後拿
정조 15년 · 목
敎曰今因言端聞之咸昌事嶺伯所爲大關體統與判下本意一切相反及其關問之後回牒中云云不可但以遁辭言苟有所見論報廟堂或陳疏自引可也乃敢爲此問東答西之擧者有乖藩臣處事況追理四五朔前事過費心力殆若必欲使大臣聞而知之者此非體統所關乎當該道臣爲先越俸五等該守令先罷後拿本事之更勿登聞指兩治兩解之謂則營邑擧措若是其極意扶抑旣聞之後豈可仍置甲乙若配則竝配若放則竝放事分付
정조 15년 · 강
命三曹實故在外人竝許遞以在京無故人差出
정조 15년 · 목
敎曰各陵寢秋夕祭修改兼告由三曹當爲分進於獻官守禦使及藥房提調俱係緊任本職竝許遞衆所共知實故年老在外人亦爲許遞皆令今日政以在京無故人差出待下批牌招察任
정조 15년 · 강
遞差承旨李翼晋
정조 15년 · 목
敎曰署生所爲該堂足可處置豈必疏引雖來呈還給則都無事此等上疏亦皆捧入看作消日之事該房事駭然當該捧納承旨遞差
정조 15년 · 강
眞殿行禮齋宿所命依例爲之
정조 15년 · 목
敎曰十五日眞殿行禮齋宿處所依例爲之事該房知悉
정조 15년 · 강
命副司果金羲淳修撰除授
정조 15년 · 목
敎曰近日文臣以經義看作弁髦誠一痼弊向來中庸策文及日前大學策文之居首也能使賢關靑衿讓頭屈膝而外此經旨有問輒稱意似此之人合置顧問之任以勸他人愼惜自愼惜勵聳自勵聳副司果金羲淳修撰除授牌招察任
정조 15년 · 강
命都監哨官李恒林邊地守令中擬入
정조 15년 · 목
敎曰向於壯營哨官特除因渠在外徑遞其後訓局哨官點下欲待從近收用也此人是誰之後尙今潦倒於角圈是豈收錄先賢之意乎都監哨官李恒林令該曹今日政滿瓜邊地守令邊將中作窠擬入此後閫任亦勿拘事分付銓曹
정조 15년 · 목
以趙宗鉉爲禮曹判書具㢞爲工曹判書李洪載爲禮曹參判李時秀爲工曹參判李命植爲判義禁金魯永爲同義禁金鎜爲臨陂縣令朴喆源爲咸昌縣監李恒林爲滿浦僉使
정조 15년 · 강
遞承旨沈晋賢
정조 15년 · 목
敎曰當該承旨許遞
정조 15년 · 강
命照訖講參試官以三司中擬入
정조 15년 · 목
吏曹啓言照訖講一所試官沈能翼謂有情勢尙不設行事極未安不得已以典籍洪秀晩改付標以入而本曹請推外無他罰何以爲之敎以情勢似然專對又當前改差其代今日政差出凡事莫如古法之縝密若於照訖講能修擧科場不期嚴而自嚴欲待開場日申飭矣無帖而入場者未入格而參榜者當該禁亂官及試官隨現重勘之意預命廟堂申飭已爲初試之人不爲更赴甚無義此必謬例自今番修明舊制使之一一應試若無帖不得入場至於來頭學禮講事已有殿座日筵敎自照訖講無或如前雜亂名實不副事嚴飭名以試官寧有單試官之例所謂參試官雖各有一人云而皆非有氣力之職任此後以三司中擬入事定式也
정조 15년 · 강
遞工曹參判李時秀
정조 15년 · 목
政院啓言秋夕兼告由祭獻官當以三曹堂上塡差而工曹參判李時秀以身病不得入來何以爲之敎以許遞令該曹口傳差出
정조 15년 · 강
命集賢門哨官兪鉉商李運祥仍任
정조 15년 · 목
因入直哨官望單子敎以集賢門哨官兪鉉商李運祥仍任此後集賢門哨官則一番受點則自後名下懸註書入事分付
정조 15년 · 강
重推訓鍊大將趙心泰
정조 15년 · 목
敎曰爲宣傳官闕門仍留乎何時下敎而各處番所尙不替直訓鍊大將從重推考晝仕將校出付龍虎營
정조 15년 · 강
以閔鍾顯爲工曹參判口傳也
정조 15년 · 강
命平安監司洪良浩重推該僉使嚴棍充軍
정조 15년 · 목
平安監司洪良浩以龍川前府使徐有龍等罪狀馳啓敎以近來監兵使不知邊情如何不念過禁如何宣化運籌之上無心度日誠一貽羞之端苟早留心則鳳城將搜討有何傾聽乎當初不能禁飭雖非此道臣此帥臣之罪而狀辭張皇處事曚曨萬萬駭然萬萬可笑彼人之逐水漁採是豈如是恐怯之事若備該邊情申嚴邊禁則彼人亦豈敢恣意漁採乎大利所在猶更現跡則來當遠逐不來當不逐而已守令邊將之勤慢時時考察慢則小決棍大狀聞可也昨狀才令還送今狀又續至當該道臣從重推考此後搜討一款府使則勿拘定限頻頻入察邊將逐朔或間月入去然而不能懲畏則始以移文城將之意狀聞地方官別無可罪之端該僉使令帥臣嚴棍充軍該鎭待漁採之弊快息令兵使狀請放送此狀啓還下送
정조 15년 · 강
命海伯頹戶狀啓還下送區別更聞
정조 15년 · 목
黃海監司李敬一以黃州等邑民家頹壓馳啓敎以別加顧恤殘獨戶不爲區別已疏忽去月之事今始登聞又稽忽此狀啓還下送更令秩秩區別狀聞其中殘獨戶當年還與身布中一件停退事知悉諸道申飭果何如獨於海西只以兩邑報來卿則從重推考更爲嚴飭諸邑從實報來漂頹猶不分明區別來頭看坪之不勤可知近來諸道有潛往潛來之繡衣而監司守令慢若不知節節可駭況今年俵災之政除非守令躬行該里任之事則虛實難以分曉初次廉行再三次廉行竝以不勤執捉者當該守令拿致決杖卽其地定配此意星火遍飭各邑倅
정조 15년 · 강
判下訓局汰去哨官等取招草記
정조 15년 · 목
訓局啓言汰去哨官等捉入取招則李彬丁允泰差除屬耳未詳本事徐泰秀以鄕曲之人不知裏面李聖濂柳晦源兪鉉商吳亨喆李運祥金箕昶張守初等七人不過隨衆着名則其所混入丁寧竝分揀放送行首哨官李仁默前後一會俱是渠之發令閔宗爀洪章煥雖以隨衆爲之有所稱冤旣帶所任則不可發明李仁默等三人各嚴棍三十度喬桐能櫓軍充定其餘李廷麟等十一人俱參一會干涉議論各嚴棍十五度時任哨官李商一聞諸哨官所供或參一會或構狀草云則果是當入而見漏者故一體捉來嚴棍懲勵敎以李彬等十人旣云區別分揀竝待窠仍任後草記徐泰秀雖曰鄕人與嶺外之遐土有異旣無立異之跡則豈不過甚乎金箕昶之不思渠兄收用之國恩隨衆着名亦爲無狀不可仍任亦爲降換他營李商一所爲萬萬駭惡渠於降定之後小心姑舍是作罪如許一體充軍以宣傳官別軍職之降定正爲分揀之類仍任也別軍職朴思弼改差哨官之任前宣傳官洪栒李馨秀呂文永李煥益李甲會金相九竝令該曹仍任前職年前見其人今番特點之下無罪改差在渠可謂蟹綱俱失趙常翼亦爲仍任也
정조 15년 · 강
命惠民署任官等嚴杖徒配署生等査出照律
정조 15년 · 목
惠民署啓言署生事査實草記事命下矣吳世豊等所告內今番取才矣等適當豐窠無不顒望而任官輩將謀幻弄傳說狼藉矣徒等赴擧無益相議不赴則任官輩誣告官前衆情冤鬱自致渙散實無主論首倡之事云矣敎以提調旣以本事陳疏之後卽登徹之事也旣聞之若或尋常處之以今紀綱何以懲勵觀此草記渠輩所爲可謂萬萬無嚴署生之如此也不能勸飭入試也尤萬萬無狀以渠者流爲渠頭目者宜施加倍之律所謂任官等令該曹嚴杖徒配署生等亦令該曹査出首倡一人嚴加照律後草記事分付以示嚴試事尊體統之意也
정조 15년 · 목
具翼善冠袞龍袍乘輿出協陽門由進善門詣摛文院降輿陞座○敎曰京畿監司入侍京畿監司徐鼎修進伏曰頃以顯隆園守僕等土地加給事狀請蒙允矣植木監官魯大喆亦以客土新接資生無望依守僕等例給畓俾爲聊賴似好故敢達矣予曰依爲之予曰照訖講儒生今爲幾人乎左副承旨洪仁浩曰俄聞則兩所應講未滿十人云矣予曰昨日開場今至日晩而受講數爻如是零星誠甚駭然申飭試官斯速受講事分付
정조 15년 · 강
遞承旨洪義榮以尹弼秉安廷玹爲承旨
정조 15년 · 목
因牌招啓稟敎以許遞與未差之代前望單子入之待下批牌招察任
정조 15년 · 강
命咸昌居洪光錫加資口傳下批
정조 15년 · 목
慶尙監司鄭大容以咸昌居洪光錫年爲九十一未蒙加資令該曹稟處事馳啓敎以老人之事未可知令該曹今日內口傳下批敎旨與有旨卽爲成送
정조 15년 · 목
刑曹啓言五間水門守門將卒照法重繩事命下矣守門將韓成佾平山府軍卒鄭光順狼川縣吳順興牙山縣定配所請押送允之
정조 15년 · 강
詣眞殿行茶禮
정조 15년 · 목
前夜四更具翼善冠袞龍袍乘輿由端輝門降輿入眞殿行茶禮如儀訖出萬安門乘輿由仁政門肅章門入協陽門還內
정조 15년 · 강
召見都總管沈豊之尙衣提調鄭昌順于誠正閣
정조 15년 · 목
予曰未見卿久矣病勢少勝能入闕中是可幸也豊之曰向於禮判恩除之降也若有可强之道則敢不擔舁致身祇肅恩命而適値病勢添劇坐違召命今幸賤疾少減獲登天陛昵近耿光臣雖退塡丘壑更無憾矣予曰以卿之病能爲入闕可爲喜幸自此以後善爲調理漸得差勝以至於快蘇之境則其幸當如何耶豊之曰萬萬惶恐而積違之餘區區微忱敢有一辭之可達矣予敎昌順曰卿之顏色今則稍勝矣昌順曰賤疾近得少減矣予曰卽日唱榜卽乙巳初行而予則決不可更爲矣卿有鄕擧之議而其時諸議不一訖未行之近來科弊至於莫可捄之境實爲悶然矣昌順曰大臣之所難之者以其或有行私之慮而此有不然者若設此法則全然不文者必不敢應其薦許多隨從之類亦可以少除故臣之所論果爲此也今者大臣有難之之意誠莫曉也予曰判尹有面試之議而予意則未知其恰好旣無初試面試之例雖令面試其爲奸弊一也許多入格之生豈可一一使之面試乎昌順曰此亦不可行之事也旣非自上親考則其間奸弊安保其必無乎予曰左相以爲使無文者不得爲用則似可少勝矣其議果何如昌順曰此又有不然者若工於文學而拙於事爲則將焉用哉我朝蔭官卽用於事功也取之以文筆用之於事亦爲用人無方之道矣
정조 15년 · 강
命明日殿講考官趙宗鉉徐郁修李太亨爲之
정조 15년 · 목
敎曰明日殿講時考官徐浩修代趙宗鉉參考官沈煥之代徐郁修韓致應代李太亨爲之
정조 15년 · 강
命儒生殿講處所便殿爲之
정조 15년 · 강
命二十日次對進定於明日
정조 15년 · 강
命殿講時受點外上齋生一體待令
정조 15년 · 목
因政院日次殿講儒生落點單子敎以講生已點下而今番秋到記因試券之無合作直赴會試與給分皆不擧論殊違法意明日日次講時以講生受點外上齋生當試製兩朔書啓中入錄人一體待令事分付成均館
정조 15년 · 강
命明日試官以刑曹判書金尙集等爲之
정조 15년 · 목
敎曰儒生試製如非賜第之科則七試官無備員之例左相以次對造朝爲試官刑曹判書金尙集工曹參判閔鍾顯行副司直李晩秀李書九亦以試官爲之事分付
정조 15년 · 강
命照訖講時文理艱澁者勿出講章
정조 15년 · 목
敎曰小學異於他書如明倫敬身稽古等篇間間有詰屈聱牙處昨於照訖講申飭之後試閱小學顧謂筵臣曰吐之誤錯固無論文義雖使予對之可謂難矣爲敎其突誦不如通讀生則不能依樣可知也如禮記引用大文之文理艱澁者勿出講章事分付照訖講試所
정조 15년 · 강
掌令崔昌國上疏辭職仍陳諸條賜批
정조 15년 · 목
疏略曰臣屢叨是職每以在外遞解其何敢晏然蹲據若固有之伏乞鐫改臣職以重臺選焉惟我聖上臨御以來崇奬節義靡有不擧而第文忠公成三問故宅尙在收籍中掌苑署之內有老松數株此實先生之手植者云年代旣久雖已禿缺至今生意僅存尙有歲寒之志臣願卽令贖還克盡崇報之方因付有司區處焉水原鴟岳山卽顯隆園發脈主山相距不滿十里而峯壑濯濯樵牧朝朝雖或遠在百里之外主山異於朝對來龍與之接連則其所以長養樹木尤當自別況與至重之所不甚相遠處乎亟軫深遠之圖俾無欠缺之歎焉且今新邑內募民入居者出於村落殷盛守護陵寢之計而遠近之士聞風而築室于玆不少然而身在此邑籍在彼邑是豈誠實之道哉各別申飭俾有實效宜矣司圃署非等閒他司之比故折受位田以作御供之需用而結額失漏稅入全減至使貢人無價進排寧不寒心挽近以來奸吏猾校幻弄欺隱故也亟令該署發送郞官改量査正斷不可已也科場之弊其來已久而納券之限以三時爲準者實是能事不迫之政而及其時至勇往急投題板之下紛紜顚仆則强者或免弱者必傷人命所關此已可念收券成軸之際自不免先後易置敏鈍同歸而主試者難保優劣之詳辨臣意則呈券混同作軸一聽造化之爲則人力不容於其間立落專由於天數如是則何必爭先而自趨危域以此意曉諭儒生另擇主試俾無棼雜鬧亂宜矣今年水潦挽近所罕賙恤奠安之道惟在於守宰殫竭方伯董飭而爲守令者俵災蠲役不甚致力奸吏弄手民不蒙惠言念及此寧不寒心目下緊務惟是災結更飭八路使守宰親審看檢俾無白地懲稅然後殘民嗟怨庶可以解矣國之大事卽戎政而京軍門則兵裝器械庶可僅可而外邑則全不成樣且所謂馬軍者諸具以其該倅之不爲檢飭尤極疏迂臣謂另飭各道道帥臣每於巡到列邑之時親執點檢以是爲考課之勤慢宜矣國之置郵關係緊重擧皆凋殘難支之狀而獒樹驛之弊特其最耳馬位土之歲加耗縮不可無量査之擧也萬石還穀將有虛簿之歎此尤不可不釐正也至於吏額之增加復結之預賣其他役價支待補給廳各樣錢穀嚴飭道臣詳査其弊可革者革之可存者存之保存傳命重地在所不已也批以第一件事贖還豈待爾言而因事勢尙爲公廨第二件事爾言甚好矣第三件水原新邑儒戶事依爾言令畿伯知委該倅第四件司圃署折受田畓推給事未必爲急務年前奸細之徒憑藉作弊至今流毒於良民爾在章憲之職所請反在所禁何也第五件科場曉諭試官另擇事是矣第六件七件事更欲留意第八件獒樹驛事令道伯從長査處爾其勿辭察職
정조 15년 · 목
敎曰朝無闕事諫書稀聞猶未可謂眞箇治世近日指先屈者其弊莫先於臺閣之爲漫司觀朝紙者能無憂時慨俗者乎袞闕之不能得聞官師之不卽相規必由於訑訑中出來丁誠反省歉然然爲言責之官者亦豈無溺其職之歎乎方以含默之弊勉飭言官而若使處分及於目下言事之臺臣則勿論所言如何有非惜卵之意此所以假借於二三臺臣者然又每每假借之不已昌言則未聞而此等陳請則陸續踏至是豈設置臺閣之本意乎前此臺疏中移邑設屯等事俱非當言甚至今日圃署田土事而臺臣又失言矣設有朝令如此當爭執之不暇捨却許多袞闕時政言此決不當提之事者極爲未安掌令崔昌國爲先從重推考
정조 15년 · 강
以李翼海爲康翎縣監口傳也
정조 15년 · 강
命受由上京守令之執留文牒者捧現告嚴處
정조 15년 · 목
全羅監司鄭民始以興陽縣監申光輅受由上京已爲移文該曹馳啓敎以該道則曰旣移文該曹則輒稱未到近來此習誠一貽羞之端受由往來有何忌諱之事亦以命吏中間執留該道文牒渠獨匿在京第寧有如許士夫之習乎令吏判取考各道狀本捧現告當該犯科守令一竝爲先罷職仍令該府拿問嚴處俾知懲勵之意
정조 15년 · 강
放鄭彥仁李垿等
정조 15년 · 강
命金海居金古邑陞定相當窠兵判吳載純推考
정조 15년 · 목
兵曹啓言金海居金古邑拯救人命之數未滿定式請令本道米布題給敎以救拯之數雖未滿法典遐土愚民有此出義活人之擧不可尋常施賞而加資在渠無益令該邑拔例陞定相當任窠俾知激勸之意事分付道伯此狀啓之今始回啓遲滯甚矣判堂推考
정조 15년 · 강
命別監朴漢弼充定火砲窠
정조 15년 · 목
因兵曹別監朴漢弼內禁衛塡差草記敎以先蔭自先蔭階梯自階梯禁軍過矣充定火砲窠也
정조 15년 · 강
御熙政堂行殿講製述及次對製述試官蔡濟恭金尙集閔鍾顯李晚秀殿講試官吳載純趙宗鉉柳戇沈晉賢徐郁修尹光普李太亨
정조 15년 · 목
試官以下行禮訖以周有功諸侯等謝於鍾鼓饗之之辰錫以彤弓爲表題○予曰民事爲重次對先爲之可也濟恭曰凡有廟謨輒煩聖斷今日賓對有命試問公事有無則果無一張稟處之事矣昨因憲臣疏有圃署事査問行會各道之敎故才已奉行而其委折則未必貢人嗾囑而不無奸細之慫惠云臺臣事誠非矣予曰臺批重推之後固當避嫌而尙無消息可惜者臺體也其委折招問憲吏也承旨柳文養承命出回奏曰問于該吏則以爲爲先重推之敎必有加施之罪罰何敢徑先引避云矣予曰其言尤可駭矣然則凡於傳敎中有爲先二字則輒稱將有更敎可乎臺臣固不足言而憲吏者何敢不爲據例言之乎該吏自本院科治也予曰大臣文任收議頒降之後儒生輩亦必曉然知申飭之意大體近來人心每多臆料安知不曰今番雖如是後次必不如是此科雖稍嚴後科必漸解弛云乎我國政令果不無此弊而至於科場禁飭之規則予將愈益申嚴此箇事狀宜自廟堂知之矣照訖講不過錄名相準之資而所謂學禮講則當在初試之後會試之前且其法意不輕而重自今以後或抽栍製述以試之或別般考講以驗之則豈無可以取舍虛實之道乎初會試之間經年閱月設令才有不足豈無跂而及之者乎濟恭曰如是定式則科埸坌雜士子淆漓可以丕燮而有效矣予曰守禦使之議則常以爲鄕擧里選之不復古慨然云而予則曰此議亦有行不得處矣由今反古固自不易貢擧之法漢唐後無聞必有以也今若斷而行之畢竟無效有害旋卽廢閣則豈不如初不試之之爲愈乎濟恭曰臣雖未及親聞然其意未嘗不是其說未嘗不好而以今人心世道何望其薦擧得宜無一毫私意之參錯乎臣之所謂決不可行者此也守禦使鄭昌順曰一州一縣各擧實才陞之京試則其爲揀拔之效必有勝於今日科儒矣大臣可慮不公之弊亦或無怪而近來居銓者亦安敢循私蔑法一任已意於用人之際乎至於道薦等法亦令公擧廣取則豈不好耶濟恭曰我朝科目取人一如宋制何必別求經明行修之目以資憑公濟私之習乎予曰近來文體皆是試官之責也如心公眼明之人俾之考試則豈無其效乎先自大司成宜先變通而文學政事本非一致則銓衡也掌試也其用懸殊則今乃以大司成爲吏議之階梯誠無意義矣以此之故有無文學而爲大司成者有有文學而不得爲大司成者是豈成說乎予意則以爲吏議階梯更爲定式大司成則以學識優餘之人別爲抄出差定大司成而一差之後俾爲久任雖或遷除作爲兼帶自副提學至提學因作階梯則事合似宜如是變通之後來頭之成效與否大臣及曾經吏判以次進奏也此不過節目間事何可曰更張如可有益惟當斷以行之矣濟恭曰今若依聖敎必以優於文學者爲久任必當有成效且近來大司成則每於陞試只經一抄故奸弊多端文體漸下今若極擇某某使之久任則爲其職者亦必橾心而有責成之效矣載純曰如是變通則似必有益矣昌順及吏曹判書金文淳曰今若變通誠爲得宜矣○開講諸儒等以次進講訖仍命科次敎曰殿講居首幼學洪錫基製述居首生員金處嚴竝直赴會試講之次幼學趙鍾永金益耟李肇源製述之次進士金秀臣權晙各給二分略粗及次上儒生各紙一卷筆二枝墨一笏賜給又敎曰今六月朔日次儒生殿講通居首幼學金埻給二分略粗以下紙筆墨施賞○予曰當該注書事過後禁推
정조 15년 · 강
命大司成勿拘階梯取文學之士久任
정조 15년 · 목
敎曰文體之矯正在主司者陞黜而其專且要而久可責效者莫過於國子長文學政事固非一致則牽於些少格式全忽器使之義是豈太學敎胄之美意似此謬規在所釐正今筵詢問大臣及曾經銓堂者諸說別無異同大抵考試之藻鑑豈勝於古之名碩而試官今人諸生亦今人以今人考今文若得其人而久其任則必有培養成就之效自今大司成勿拘三銓階梯必取文學之士而久任之雖除遷仍帶依內閣之直閣講書院之諭善例此例本由於祭酒今所倣用亦合時措之宜以此意分付銓曹知悉擧行又敎曰三銓階梯令該曹就議大臣草記定式
정조 15년 · 강
命二十日七夕製時通方外試紙用大好紙榻敎也
정조 15년 · 강
罷掌令崔昌國職
정조 15년 · 목
左議政蔡濟恭啓言昨於賜批之後其在臺體所當引避而昨雖未及今又闕焉壞損臺體甚矣掌令崔昌國請罷職從之
정조 15년 · 강
命前承旨李義弼李書九敍用
정조 15년 · 강
遞副修撰李太亨罷修撰尹序東職
정조 15년 · 목
政院啓言修撰尹序東徑出副修撰李太亨旣入闕中則所當入直而直爲出去以致闕直事甚未安依例禁推傳旨捧入敎以問啓○政院啓言問啓事命下矣副修撰李太亨以爲適以試官入闕則修撰尹序東以番次爲言而臣則母病危劇實無離舍之勢不得入直云矣敎以本職許遞又啓言問啓事命下矣修撰尹序東以爲朝者副修撰李太亨入闕故以病勢之添劇番次之暫時推移累累申托申前出直云矣敎以禁直之不待面看出去大關事體罷職
정조 15년 · 강
命司成尹永僖事過後拿勘
정조 15년 · 목
政院啓言照訖講試官司成尹永僖謂有情勢陳疏徑歸考講事體何等嚴重擅自徑出萬萬駭然所當重勘而本院請推外無他罰何以爲之敎以年少者擧措雖似不苟試席體重焉敢徑出乎已萬萬駭然實才遺珠旣有飭敎則致令見落又使落者往訢於他所而莫之禁焉以此以彼不可仍置卽刻內先爲入去參試事過後令該府拿問重勘也
정조 15년 · 강
命摘奸史官拿治兩所試官事過後拿處
정조 15년 · 목
因司成尹永僖上疏敎以欲詳知後賜批其委折摘奸史官招致啓板前査問以啓他史官換送渠輩甲乙之說難以適從在泮宮之泮長處亦爲問啓○政院啓言摘奸史官招致啓板前査問以啓事命下矣檢閱洪樂游徐有聞以爲分詣一二所察飭矣聞實才一人居不於一所講席之說慮其或近苛摘抵書於有聞曰實才某人不免落講則必有稱冤之端云云此外更無他語初非可諱者故至於輪示諸試官之境云大司成李祖源以爲史官洪樂游向臣言一所講生頗多稱冤云故已書報同僚使之交相勉戒矣試官尹永僖蒼黃出來諸試官問其故答曰史官輪示小札擧子冤憤專屬吾身其在廉隅不宜按住直出試門臣之聞見如斯而已云矣敎以臨科期照訖設講無異於入埸時計其人數與科埸事體稍有間焉而旣有試官又出栍等則卽亦國試也雖使杜工部蘇東坡見屈何關於史官乎摘奸史官便是暗行御史設或試官有眞箇用私於陞黜之跡渠輩但當論列於復命書啓而已焉敢遊喙容吻於公堂試席而從以私札或往復或輪示乎此輩若不處分此後復命不謹之類何以懲勵摘奸史官洪樂游徐有聞仍令該府拿治追送之史官使卽還來渠輩更令入送畢試書啓後捧傳旨問啓之命欲知其事實泮長對辭以知道分付以此觀之一所落講之冤不冤二所何以知之其不嚴可知兩所試官等事過後竝令該府拿問處之也
정조 15년 · 강
命儒生上旬輪次以二十日爲之
정조 15년 · 목
因成均館啓稟有是命
정조 15년 · 강
以鄭萬始爲興陽縣監
정조 15년 · 목
吏曹啓言取考各道狀啓則興陽縣監申光輅上京時移文初不來到則其潛自執留任意去來之狀萬萬駭然今方捧現告通川郡守元羽孫歙谷縣令丁載運受由旣久終不關由於本曹其委折請更爲關問處之允之敎以興陽縣監之代令該曹口傳差出
정조 15년 · 강
司成尹永僖陳疏自引賜批
정조 15년 · 목
疏略曰凡於考講之除每務乎恕只以文理不成者輒置落科昨日有大興幼學徐煥善入席應講節節訛誤不成文理臣慮其惶㥘所致更令反復三四讀而終始如一故不得已呼不以退矣居未何有一小札不知來自何處而史官送喝於臣而投之乃爲煥善稱冤之書也其辭意有若臣故爲黜落者然臣雖無狀豈於照訖講之除私自低仰耶在臣自處之道寧可安而受之此不敢安坐試席遂乃徑起出門伏乞亟鐫臣職治臣擅離之罪批以試鑑固乏擧措不碌爾其參試後就理
정조 15년 · 강
放機張縣定配罪人金孝建
정조 15년 · 목
因到配狀啓敎以不過申飭放送
정조 15년 · 강
遣承旨詣永寧殿奉審摘奸
정조 15년 · 강
召見承旨徐龍輔于重熙堂
정조 15년 · 목
予曰今聞應講儒生尙此夥然云申飭照訖講試官處斯速受講事分付且令諸儒臣知有申飭之下敎亦爲應講事一體分付
정조 15년 · 목
予曰今番照訖講濫雜之人多有見捉乎仁浩曰多捉云矣予曰移送刑曹過齋後開坐嚴刑三次充軍之意招致刑曹郞廳分付也予曰都事各別擇差而雖吏判之族親勿拘差出之意申飭禁亂官守試所前後門各別禁雜而如或不善擧行則當定配以此分付一二所羅將輩或有濫雜之弊則此甚於盜賊當分付捕廳隨現捉囚而都監習陣時梟示矣行首羅將招致分付書吏亦以座高員役分送之意分付主掌官則亦以右位差送而試官及監察輩每於供饋之節多貽弊於貢人云今番又若現發於摘奸時則試官及監察當重勘而下輩亦刑配矣主掌官發牌分付也仁浩曰當依下敎分付矣予曰史官宣傳官場中摘奸卽古規也招致備郞送言于大臣以解事郞廳分送一二所而備郞及宣傳官當以微服出入暗令於照訖試所史官處空名照訖帖十餘張入送而備郞輩萬一不能捉奸則當重勘又摘奸搜挾之時若捜及於儒生之身則亦當論重以此分付而凡有論罪事大臣草記之意一體言送照訖講試所如或嚴整則寧有濫雜之弊乎聞有一人三四次應講者云亦爲嚴飭而何時當畢講與否問于試官處也仁浩曰當以今日午後撤講之意分付試所使之曉諭於儒生處而儒生本無定數姑未知何時可以了當云矣
정조 15년 · 강
昭顯墓植木命令畿營察飭量給物力
정조 15년 · 목
因宣傳官安橚蜂峴摘奸書啓敎以蜂峴上路來頭摘奸各別審察昭顯墓植木來頭摘奸一體更審事分付史官及宣傳官仍令畿營各別察飭植木處量給物力事一體分付
정조 15년 · 강
命禁亂官都事口傳相換
정조 15년 · 목
敎曰今聞承宣言禁亂官都事多年老人云令該曹口傳相換
정조 15년 · 강
放博川郡定配罪人李濟等
정조 15년 · 목
因到配狀啓敎以已有下敎豈可一治一否乎道臣守令已處分三人竝放送事分付兩道
정조 15년 · 강
行藥院入診于誠正閣都提調蔡濟恭副提調徐邁修
정조 15년 · 목
請診也○予曰今番照訖考講無實才見落之事乎濟恭曰名以實才初無見落者云矣予曰試官皆以承牌入來乎金羲淳丁若鏞亦爲入來與否知入假注書李羲甲承命出回奏曰試官姑未齊到矣予曰儒生赴擧者意或夥多雖令試所今日申時開門流入而至於老儒病殘之類則使之明曉入去好矣予曰儒生入門時照訖帖如欲一一考見則必使從門隙只容一人而許入如是之除必有紛踏致傷之患勿爲如此之意分付禁亂所也濟恭曰儒生入門時洞開門以入呈券出來時憑考帖文則事旣至易又無致傷之患矣予曰卿言好矣承旨柳文養曰持券爭先紛踏於題下必有蹂躪之慮書題各懸二三處收券於其下似便好矣予曰此言何如濟恭曰書題各懸於南北庭似宜矣予曰已有前行之例依此爲之而泮水堂則分所收券而聞庭襄甚長亦於中臺下臺各懸書題揭示之際差先於上臺也予曰丁若鏞金羲淳如已入來各持其所照訖講錄名册入侍也金羲淳丁若鏞進伏予曰左相取見其册子也濟恭取覽訖予曰儒生入格者爲幾人而不爲峻考乎羲淳曰一所入格爲三千五百餘人而非峻考矣若鏞曰二所考講亦非峻考而入格爲四千七百餘人矣予曰二所則居不者夥然云其數爲幾何若鏞曰擧案二十張中每有一張居不者矣應講時初不懸吐而讀或拈出某字問以屬於何韻則所對不辨之類不得已出不栍矣羲淳曰試問以賦破爲第幾句則或有稱以第七句第八句者故不得已出不栍矣予曰今此照訖錄名册中渠皆自書講章乎羲淳曰皆自書矣予曰筆法如此則今科自書何難之有其中鄕儒最多乎若鏞曰代講疊講多出於西儒矣予曰略栍或有之何如則出略栍乎若鏞曰讀吐能有識文義又通暢則出略栍矣予曰居不者錄名別有册子乎若鏞曰使書吏抄寫別成册子矣予曰一二所試官入侍試官沈煥之安廷玹尹弼秉進伏濟恭曰分番試官果爲極揀矣予敎檢校直閣李晚秀曰不必更煩提敎嚴飭科場務取實才雖衛軍輩若來往於場內則不無作奸之慮皆令從後門出入書題分數三處懸之而各各收券元限則雖人定而先呈之限以懸題後三時爲定試官應避儒生則移文越送照訖講章亦爲移送以爲入場後憑考之地此外凡事亦爲善爲擧行也予曰出榜當在何日耶濟恭曰終場卽廿一日也廿三四日間足可以出榜矣晩秀曰終場後數日間出榜則恐無以盡意考試矣予曰此則不計日子觀勢爲之也予曰吏議則昨年試所以晩取之故實才中或有見漏者云今番則實才自當晩呈着意考試俾無遺珠之歎而詩不滿十八句賦不滿三十句者及或落韻落書者另爲照察照訖講錄名册試官亦各持去以考其入格試券其借書自書不難辨以此擧行也晩秀曰若知其借書自當黜之筆法草率者亦宜黜之乎予曰筆劃之草率專出於速呈之計其習誠可痛所作雖優不可選取矣弼秉曰科場如欲嚴飭則雨具不可許入矣晩秀曰儒生經夜於場中則雨傘豈可不許入乎予曰雨具則許入而老病人則待曉入場之意預爲曉諭儒生入門後不可更使出入也
정조 15년 · 강
命當該承旨推考試官拿處傳旨勿施
정조 15년 · 목
因照訖講試官拿處傳旨敎以旣有限入門捧講之命則設令儒生皆已應講當依下敎留在於講所以待明朝入門後退去豈可捧傳旨乎當該承旨推考此傳旨勿施近九千人之捧講不爲不多自鄕觀光者雖一人如未及豈無向偶之歎乎待儒生入門後捧入以此意申飭試官等處
정조 15년 · 강
驪州兩陵沙汰處命陵官從便塡土
정조 15년 · 목
敎曰驪州兩陵寢沙汰從前執頉處道伯秋巡時更審後當稟處而近聞龍虎內霖過後有脫沙處似此微細役處令兩陵官從便隨卽塡土鋪莎而勤慢令道臣時時摘奸又聞摘奸回奏之言兩陵樹木之禁鮮弛莫甚旣往雖不一一追勘自今別定營裨與地方官眼同摘奸此後更或不能嚴禁則陵官自本道卽爲狀聞論勘又或慢忽至入於奉命摘奸則道臣當其責以此下諭
정조 15년 · 목
以李永穆爲執義崔烜爲司諫申馥李顯道爲掌令趙恪爲持平李貞運爲獻納朴吉源李尙友爲正言宋翼孝爲修撰
정조 15년 · 목
予曰儒生之出入場屋時若有現捉於摘奸備郞而不捉於禁亂官則當該禁亂官當別樣處分以此意嚴飭也仁浩曰聞諸生之入門也與前有異初無坌雜之弊云矣
정조 15년 · 강
設監試初試于一二所一所試官李晩秀尹弼秉金義淳二所試官沈煥之安廷玹丁若鏞
정조 15년 · 강
命茂山朴師曄邊將調用慶興府使金魯直陞敍
정조 15년 · 목
咸鏡監司李文源以甲山等四邑畢賑後願納民人開錄馳啓敎以慶興倅別下賞典而茂山嘉善朴師曄連爲損財救活今番亦過千石極爲可嘉道內邊將調用其餘賞加帖加間今該曹考例今日政下批成送有旨又敎曰昨年慶興等數邑穡事甚關心今年則觀於狀辭麥事已登晩穀漸豐云雖甚萬幸而昨冬今春慶興倅濟活之功不下於月三營賑況近二百間公廨之數朔內新建尤可嘉也該府使金魯直陞敍調用
정조 15년 · 강
遞承旨安廷玹尹弼秉以林濟遠沈晉賢代之
정조 15년 · 목
敎曰試所承旨許遞前望單子入之待下批牌招察任
정조 15년 · 강
命江原監司尹師國卽其地仍施外補之典
정조 15년 · 목
江原監司尹師國以道內農形馳啓敎曰觀此狀辭雖幸穡事之蘇醒無論嶺之東西足知其此邑彼邑之各有優劣向後俵田尤豈不關心乎大抵行郊之政雖似文具目親耳接自多反三隅之效此時本道寧或付之生手乎日前人言已以律名之不襯似有所下敎亦令從近發巡別爲行會則至今無一言皀白者揆以國綱萬萬未安該道臣爲先卽其地仍施補外之典使之不多日內發巡後形止狀聞事令廟堂嚴飭
정조 15년 · 강
命騎蒭無分人更限五朔試取
정조 15년 · 목
兵曹以內禁衛騎蒭更試後中不中別單啓敎以無論一二次入格連三次無分其才技之五十步百步可知年限依專經講例年三十七歲以下內禁衛及額外等更限五朔趁臘月旬後待令判堂與別將眼同試取而連三次馳試依今番規矩爲之無分者當別樣嚴處以此分付俾各肄習渠輩亦兩班子若孫若弟若侄若壻若外裔則倦文厭筆旣從事於弓馬而射不中的騎不中蒭渠輩眞所謂無用物也萬一不勤肄習當降充訓局保軍之役勿齒班族令別將嚴飭分付也
정조 15년 · 강
命試官勿待罪官員論罪姑置之
정조 15년 · 목
監試一所啓言有一儒生捉來借書儒生二人言于試所故犯科儒生出付禁亂官移法司嚴治來告儒生査問則卽備邊郞云今番科場多人混入矇未覺察於入場之時臣等惶恐待罪而當該禁亂官及入門官請依法重勘敎以與全然不知稍有間焉更觀前頭處分次勿待罪官員論罪姑置之場中之猶不嚴推此可知終場日或若此爾等難免重勘以此知悉也
정조 15년 · 강
命西平君家食物糧饌拔例輸送
정조 15년 · 목
漢城府過期未婚中西平君庶孫女今月十七日過婚啓稟敎以婚後有糊口之需抉有勸婚之效況此宗臣效勞旣多以家舍之前次屢屬宮房言之聞其後孫之貧不自給而不念顧助之方可乎令賑廳戶曹食物糧饌拔例輸送事分付
정조 15년 · 강
有政吏曹判書金文淳參判朴祐源兵曹判書吳載純進
정조 15년 · 목
以姜忱爲副修撰金魯直爲吉州牧使兪靖柱爲松禾縣監李漢棟爲慶興府使金尙集爲都總管
정조 15년 · 강
召見承旨李祖承李晚秀于重熙堂
정조 15년 · 목
予曰永寧殿殿宇瓦子當爲修改處果何如耶晚秀曰不過十張內外矣予曰所見不至大段乎晚秀曰然矣祖承曰前兼春秋金鳳顯日前承農形摘奸之命纔已往還矣予曰入侍也予敎鳳顯曰爾所看審處農形果何如耶鳳顯曰臣於日昨往高陽陽川金浦富平通津仁川等諸邑看審農形因探老農所傳則皆以爲如許豐年萬古所無云而陽川一邑以近江之故最被沈水各穀將無成實之望至於富平通津高陽金浦等邑江水稍遠各穀無不穰穰仁川一邑年年水沈處也今年則果無所傷者皆以爲異常矣予曰陽川小邑也民力亦必凋弊而如許樂歲未免獨歉者聞甚矜悶此所以憧憧於宵旰特命爾看審者也民戶果爲幾許而目下頷顑之狀亦果如何耿耿一念殆難形容民間疾苦與弊瘼曾有探來之敎爾須一一詳陳也鳳顯曰戶爲千餘而朝家之前後軫念蠲減施惠者陽川之民亦被恩澤少無目下失所之歎但秋後則以農爲生者恐不免貧乏之患矣予曰言念陽川民情實爲凛然其許多民戶遑遑失所之狀如在目中如許豐年獨不免艱乏者尤豈不惻然乎朝家於陽川一邑何惜乎別般施惠之道乎災結及身布還上當飭道伯守令使之講究長策期使陽民有安堵樂生之效爾須先揚此意下去宣布而今行則不必潛往必以奉命史官之行如例下去招集衆民一一曉諭更以十分惕念無或虛實相蒙一夫之意面飭該倅也予曰爾於明曉下去園所奉審仍向陽川宣諭後復命也
정조 15년 · 강
永寧殿慰安祭命今初三日設行修改等節待快晴擧行
정조 15년 · 목
禮曹啓言卽接宗廟署所報則今日之雨永寧殿第十二室北角朴工上瓦十餘張墜落西門內墻一間亦頹圮云慰安祭不卜日今初三日設行修改等節待快晴擇日擧行頹圮處請爲先圍排允之
정조 15년 · 강
推刑曹判書金尙集拿處佐郞尹最遠
정조 15년 · 목
政院啓言日官崔景烈昨有放送之命卽爲分付刑曹而卽聞雲觀官員所告則不爲放送至今在囚云罪人放未放何等關重而尙不下帖於該署致使罪人經宿滯囚事未前聞極爲駭然該曹堂郞所當重勘而本院請推外無他罰何以爲之敎以堂上推考郞廳拿處近來曹郞事誠悶然此事雖微事都民休戚專在司寇綱領則堂上雖總察緊要繫於郞官此後各別擇差事嚴飭銓曹
정조 15년 · 강
咸鏡監司李文源上疏辭職賜批
정조 15년 · 목
批以重任有難輕遞卿其勿辭察任
정조 15년 · 강
命宣川等邑頹壓戶恤典依他道例區別
정조 15년 · 목
平安監司洪良浩以宣川等邑民家頹壓恤典題給事馳啓敎以依他道已施之例卽爲區別擧行事分付畢奠接後形止仍令報來後狀聞
정조 15년 · 강
命儒生趙台囿等待開坐捧供以聞預書人嚴刑取招
정조 15년 · 목
備邊司啓言使郞廳入送場屋詗察矣二所進去李雨龍執捉借述儒生驪州居趙台囿李由源二名由源賦議論四五行預書於未入場之前而畢寫一券置之於榜又寫一券故明知其爲代書借述一所進去金翰周執捉京居朴魯一金光宇二名各坐隣接有若不相干捗而魯一以片片暗草潛授光宇以書之故明知其代書借述朝令之下睯不畏法誠極可痛四人竝令法曹照律嚴勘一所場外進去李性林執捉殊常者爲十七人矣水原居李春馣洪天浩砥平居權弼仁盈德居朴潤麗興海居朴東恒交河居李時會楊州居朴師惇瑞興居康璜京居李泰俊李光延礪山居宋再奎砥平居李漢明俱以搜挾見捉成川居金大穆驪州居李光郁利川居洪洛範俱以寫手見捉京居洪錫履以照訖帖改名見捉竝停擧西江居韓聖錞爲趙台霖書手入來萬萬悖惡而台霖以侍從之子作此不法之擧痛駭有倍他人捉囚從重勘處此外自禁亂所見捉者請竝照此以處之允之敎以竝令該曹待朝開坐捧供以聞入場前預書人爲先嚴刑取招而搜挾見捉人旣非書册則容或有間當此申令之日不可出榜前放送俄念滯囚之弊有傳諭於卿者依下敎姑令保授也
정조 15년 · 강
命多士保授停擧其餘各人分等決罪
정조 15년 · 목
敎曰其在三五令申之意今番不必用加倍之典況多士之從令莫如今番以此以彼何必滯囚保授者停擧放送其餘各人等依判下今日內分等決罪放送後草記事分付該曹
정조 15년 · 강
命摘奸史官事過後拿處試官差備官姑先重推
정조 15년 · 목
敎曰自古承傳摘奸條目中有監試棘圍內摘奸此流來古規而近來久未爲之今番遣史官禁察入門出場時蹂躪之弊昨日始聞之再昨初場棘圍摘奸之兩所奉命史官旣入圍內稱以章服之不爲持去試官以下各差備官不捧擧案而來云近來新進太不識應行易知之體例至於今番事而壞例極矣若此則暗行御史亦當以公服之未及賚去不可出道乎古之史官監試棘圍摘奸爲釋楬未久者爭頭之行今則不惟不知前例竝與應捧擧案而不捧後弊所關不可無飭當該史官事過後令該府拿問處之此後此等故事令承旨預爲申明訓飭雖以一所試官言之旣知史官之入場內則應呈擧案不爲來呈堂上試官及監試官外試官差備官姑先從重推考
정조 15년 · 강
命珍山等邑頹戶恤典與光州等邑一體擧行
정조 15년 · 목
敎曰日前聞廟堂言有筵敎而最初頹戶不過珍山等數邑數十戶而已與其後光州等諸邑恤典不可異同一體擧行事卽令廟堂星火行會此雖微事欲施一視之意也以此使之知悉
정조 15년 · 강
命慶尙左兵使李源重推邊將論罪令統制使指一狀啓
정조 15년 · 목
慶尙左兵使李源以未卞船失瞭西生僉使韓聖寬罪狀令廟堂稟處事馳啓敎以茍有失瞭之罪直當以罷拿爲請豈可以邊將請罪請令廟堂稟處乎該帥臣從重推考捧納承旨亦爲推考該邊將論罪一款更令統制使指一狀啓此狀啓還下送
정조 15년 · 강
命照訖講罪人降用輕典
정조 15년 · 목
因刑曹照訖講代入疊講罪人方若玄等刑配草記敎以律名多誤傳當該承旨推考照訖講與初試稍異雖是原有之法典許久拋棄之餘今年始修擧故不得不降用輕典此後則一依科試例照律事知悉爲父兄代講之類今番亦姑參酌減等自後式年毋或區別之意一體知悉也
정조 15년 · 목
敎曰右承旨左副承旨持此御題與弘文提學偕往泮宮試取以來○以舍哺鼓腹而歌曰帝力何有於我哉爲賦題策題問論語
정조 15년 · 목
予曰捧券旣多諸試官亦各分考而各定對讀官三員以爲考券也予曰觀此賦試券率多落韻落韻則例爲見落儒生亦豈不知原券之善做與否姑舍無論違韻者若是夥然此亦關士習實爲駭然此試券送于試所輪示諸生以後勿如是之意一一曉諭也予曰更鼓已下而試券尙多餘者策問則尙無一軸入來今夜內似難畢考待明朝更考好矣仍命試官姑退
정조 15년 · 강
命前判書趙鼎鎭敍用
정조 15년 · 목
敎曰公罪則公罪至於不飭郞僚之罪先旣勘罪飭已行矣爲日亦久前判書趙鼎鎭門黜放送給牒敍用
정조 15년 · 강
命惠堂李秉模度支本職許遞前判書趙鼎鎭仍任
정조 15년 · 목
敎曰本曹難付生手且戶惠堂俱非數遞之任則時惠堂之近在應遞之科以此以彼合有參量惠堂李秉模度支本職許遞前判書趙鼎鎭仍任牌招察任
정조 15년 · 강
命宣傳官李煥益嚴棍十度承傳宣傳官姜彙喆汰去
정조 15년 · 목
政院啓言今日丹鳳門留門標信下院之後宣傳官趁不來待以致遲滯萬萬駭然當該宣傳官所當重勘而本院請推外無他罰何以爲之敎以當該宣傳官令兵判嚴棍十度不能檢飭之承傳宣傳官汰去
정조 15년 · 목
以李太亨爲副應敎朴祐源爲同經筵
정조 15년 · 강
命竹山居具持默等停擧放送
정조 15년 · 목
備邊司啓言郞廳入送場屋詷察矣一所進去李性林執捉竹山居具持默以小册子藏於行纏其端透露以至見捉二所進去李文道執捉坡州居黃彙源江華居朴師謙江東居金宗魯俱以搜挾見捉矣初場時被渠輩寧有不見之理而又敢犯法論其所爲何惜充軍而昨以搜挾之類特用曠蕩之恩旣命停擧放送則罪同罰異或涉如何請他例施行允之
정조 15년 · 강
命試射無分人李光浹後試射更試
정조 15년 · 목
兵曹啓言武臣朔試射時訓鍊僉正李光浹連三次不滿四中汰去實病及呈辭受由服制未成服人追試次懸頉以入敎以再昨設場卿未免做錯如是而才落之只出一人可謂意外除非試場之不嚴必由才藝之將進無分人李光浹後次試射更試八巡若未滿四矢依草記汰去不然決棍懲勵此後雖設場若値雨下待晴退試切勿仍試之意知悉也
정조 15년 · 강
拿勘一所收券官金洪運洪秀晩
정조 15년 · 목
監試一所啓言終場收券昨已修正入啓矣更爲考準則不足爲十張故詳査委折字號書塡之際以致越計軸數誤書登徹原單子改修正以入而當該收券官請令該府拿問嚴勘允之爾等推考
정조 15년 · 강
配惠民署任官金聲夏等
정조 15년 · 목
刑曹啓言惠民署任官等徒配事命下矣任官金聲夏大興郡李安基淸州牧鄭樂修鳳山郡首唱人査問則以爲行首金重國云決杖一百後延安府定配所竝押送
정조 15년 · 강
命朴魯一金光宇等停擧
정조 15년 · 목
因刑曹科場罪人朴魯一金光宇等照律草記敎以朴魯一金光宇所當依法典充軍而借書者充軍雖曰本律抛棄幾十年之後今始申令則宜有申令前後之別嚴杖後士子停擧也
정조 15년 · 강
判下秋曹罪人李由源等議處草記
정조 15년 · 목
因刑曹罪人李由源等捧供草記敎以李由源場外作與否觀於試券可以知之其矣身段曹內保放待榜出卿等取考試券文勢草記議處趙台囿等借述代述者刑推依法典次數後充軍借書代書今番旣無別般申明之令式渠輩犯舊法則其罪固難逭至於今番容有申令前後之別參酌照律擧行後草記韓聖錞等依同罪他囚例決放趙台霖無論渠之率入與否借書之冒禁則一也況其寫給者又是借佩帖文者乎其委折更加嚴問捧直招以聞又或抵賴不服當嚴刑取服期於得情而後已如有眞箇曖昩之端與韓聖錞頭面捧供以聞金光宇叔侄間代書豈足爲罪則捧供以入無措辭卿等推考當者卽爲放送崔弘憲別無執贜之端李是鏞渠旣自首於試所亦爲放送洪鍚履別無可罪之端分揀放送洪洛範當初被捉之本事如彼麥浪則豈可混勘乎分揀放送李光郁等依同罪他囚例勘放金大穆等亦依同罪他囚例決放後草記
정조 15년 · 강
命趙台霖遠地充軍
정조 15년 · 목
因刑曹科場罪人趙台霖更招草記敎以渠之所供雖難取信韓聖錞面質之招已言其不與相約則容有可恕之端而追聞渠是前承旨趙衍德之子注書趙台榮之兄云無論眞犯與偶諾與否其矣犯法之罪比他人加倍勘處然後可以懲他遠地充軍
정조 15년 · 강
行科次及藥房入侍于誠正閣都提調蔡濟恭提調李坤副提調徐邁修
정조 15년 · 목
敎曰藥房入侍予曰向以江界府蔘弊及作貢當否之出意見區劃事使卿往復於關西伯矣果有回答而有甚經綸乎濟恭曰日前見其答書則果有條列便否備陳設施者矣予曰關西伯之於事務本自疏濶果能有可採之經綸乎濟恭曰其中果多不可行之事者更加商量如有一得之見則將爲條奏於後日賓對時矣○試官考試訖敎曰七夕製居首賦三上幼學沈達漢直赴會試策三下進士李章垕賦三下幼學李志淵申絢尹行敦李安中崔成大李鼎基金聲初趙勳李益烈各給二分策草三下生員尹㴠閔榮祖賦草三下幼學李之聖金履廉權漢器各紙二卷筆三枝墨一笏賜給○予曰史官三員分詣郊外農形一一摘奸以來事分付也
정조 15년 · 강
命北兵營秋操依例設行於富寧以南諸邑
정조 15년 · 목
左議政蔡濟恭啓言卽見北兵使尹得逵報辭則今秋巡操當爲擧行而本營旣有秋南春北之定式有難徑先擧行爲辭矣秋操依例設行於富寧以南諸邑茂山會寧雖是今春未及設之地若行秋操則有違定式今姑停止之意請分付從之
정조 15년 · 강
命訓鍊大將趙心泰推考兵曹草記勿施
정조 15년 · 목
兵曹啓言去夜敦義門入直部將牒報內閉門時掛環鐵索一箇破傷云卽遣校卒摘奸則上環鐵索折傷墜落云矣閉門時事二更後來報極爲稽緩該門入直將卒請令攸司從重科治敎以鐵環非麪索則是豈伊日門將之不謹監銷者此蓋本曹及字內營門不能常時申飭之致卿則除拜屬耳勿論該大將推考此後更以門鑰門環等事有執頉卿等難免重勘此草記勿施
정조 15년 · 강
戶曹判書趙鼎鎭陳疏自引賜批
정조 15년 · 목
疏略曰臣之罪可勝言哉愚陋之質全沒知覺觸處瘡㽸無往非罪郞僚之全不察飭卽臣之罪也緣臣無狀使重役僨誤安得免誅殛之典而今此異恩又及於負罪之身職名仍舊臣於此罔知所以爲處也今又恃恩而出全無忌憚則前頭狼狽更不知至於何境伏乞先收仍授之職追勘前後所犯批以卿其勿辭行公
정조 15년 · 강
右副承旨洪仁浩以父病陳疏徑出踏啓字
정조 15년 · 강
命借書人宋煥豊等竝勿論書題不通人李榮河等令大司成招試照訖帖換佩人韓義增下送該邑査考
정조 15년 · 목
刑曹啓言卽接監試二所移文則借書儒生京居宋煥豊代書儒生長湍金致範照訖帖換佩儒生楊州韓義增書題不通儒生巨濟李榮河京居朴慶濟等五人捉送故嚴加査問則宋煥豊金致範旣以借書代書遲晩限已身水軍充定李榮河朴慶濟不通書題果如移文各決杖八十韓義增拾佩遺帖萬不成該嚴刑得情査出授帖人請一體勘處敎以宋煥豊金致範等則煥豊之所供似非粧撰卿其相考如果然而致範亦果呈券此非寫手之携入似此借書今番旣不禁竝勿論李榮河朴慶濟等令大司成招試如果成篇之入則渠之不能誦題由於怯何異於入春塘赴謁聖科者不知春塘之有塘無塘乎令大司成以先儒忙錯之戒大文敎訓退送使梁誦習力踐於後場中韓義增下送該邑査考上京日子處之也
정조 15년 · 목
儲慶宮毓祥宮延祐宮景祐宮永昭廟文禧廟秋享在再明也
정조 15년 · 강
命水原府舊陳結頉給各項條件給代者分等區劃
정조 15년 · 목
敎曰朝廷之視本府如部內凡有疾苦豈可泛視乎聞該府使言有舊陳百許結云設令今年有新執之災結皆當盡歸於流來陳棄之所謂舊陳初不名色民何以食其效土何能蠲其稅然則本府地方雖謂之不入於俵分之列非過語是豈朝家爲本府之意乎水原府舊陳田畓從實數卽令頉給事廟堂知悉分付該曹該道本府支應之需亦有別般區劃者昔之收稅而今爲所重免其賦果幾許乎外此如限年給復等各項條件府用之減縮亦果幾許乎雖在他邑猶當給其代況本府乎以此事自初有筵敎而前倅時倅嫌於煩屑皆不提奏朝家亦未遑至今無措處左相知悉問于該府前府使時府使處限年給代者計年追給代者永爲給代者分等區劃後草記事令備郞傳諭
정조 15년 · 강
遞承旨徐邁修徐能輔
정조 15년 · 목
敎曰下敎之下占便莫甚當該承旨竝許遞
정조 15년 · 강
以趙尙鎭李祖承洪羲榮爲承旨
정조 15년 · 강
重推慶尙監司鄭大容
정조 15년 · 목
慶尙道京試官徐榮輔以沿路聞慶等邑漂壓民戶慰諭形止馳啓敎以近來諸道擧行雖皆專委下吏不欲孜孜於民事至於今番大水後蠲恤之擧非不知稍過分數出於慰以勞於收穫前生涯則嶺南擧行獨異於兩湖豈成說乎觀爾狀辭始覺其非使爾慰諭誠爲嶺民之幸否則朝家何以照燭乎大抵前下傳敎中頹戶云者卽竝及漂溺而嶺伯則漂戶二字終不提說爾之狀辭亦然漂戶殘氓何惡於嶺伯眼眶有此或爲或否致令向隅竊歎乎該道臣從重推考爾須迨未復路前行會被災列邑俾知當初傳敎本意仍令道伯知此擧行事回諭于慶尙道京試官而都事處一體分付
정조 15년 · 강
命嶺伯狀啓自政院還下送
정조 15년 · 목
慶尙監司鄭大容以遺棄兒收養口數開錄馳啓敎以前此屢飭之下豈獨於東萊一邑外皆是富實免遺棄之患乎道伯之不能時加申飭邑倅之不爲盡心採察不難知也此狀本自政院還下送令該廳措辭嚴飭雖以該廳言之循例看過曾不一言論勘每煩特敎提飭有司之責果安在哉旣往姑勿論自今更加惕念連數朔謄故紙登聞者這卽察飭或草記警責事申飭該廳
정조 15년 · 강
判下戶曹年分事目草記
정조 15년 · 목
戶曹啓言今年年分事目取考各道狀啓參以所聞各項應行節目一依年前後錄逐數査實磨勘時枚擧之意請八道及開城江華府嚴飭分付敎以凡事豫則立備豫之政莫先於民事此政豫之時義大矣哉以是之故前此停糴之令不待封倉代捧之擧每因特敎者區區苦心在於欲使實惠下究奸竇莫售至於今年穡事田穀之在歉荒觀於諸道農形之狀足可領略大抵小民之終歲矻矻認作掌中口吻物者卽田種而厥穀若彼其被損來頭蔀屋之生涯方春姑無論窮冬亦難給言念及此恫若在已每歲度支之頒降年分事目卽有國大政也上而供祀典之用中而頒百官之祿下而資三軍之食有司之謹守前總無欲濫蠲亦出於爲經費不得已而今年則異於常年此而膠執不念濶狹之方其可曰朝廷有若保如傷不忍人之心乎觀此事目俵災則其總反不如己酉極備之餘雖令塗抹似難排比見今諸道伯俱非甘聽守令之面囑不恤經費之足不足任之勿疑若爲準備語當年災總數一付之道伯十分精抄啓聞後令廟堂稟處朝家旣令道伯權兼敬差之任則今此專委之擧豈有關於事面乎此意竝以分付俾有愓念擧行田不給災以其歲必再穫而長霖屢朔濱江諸處却無一穗之收者往往必有之然而拘於格式只給不當給之畓災決非務實之道況漂頹之戶猶皆另施拔例之恤典渠輩所益還有浮於蝸筐數口之產獨於有田之民知其頷顑荷擔其勢必不免不死則散而都不擧論於極救之策是豈一視之典田民之被災尤甚之次各令道伯嚴飭守宰較櫛分秩準頹戶例施行最矜最悶墊沒之田特倣綿田給災例施行事一體分付田與畓各穀之不得不代捧者亦令預爲分數許施如是下敎之後給災也停糴也代捧也更不當登聞於年例災實分等狀本中在朝家省勞多矣在小民有助亦大矣此後實效有無宣揚勤慢惟在於按藩之列者一有不能盡職尙何敢重入修門冒對香案之前乎度支長以今下判付往示大臣卽令措辭行會於道臣守臣等處
정조 15년 · 강
命奉常僉正金洪運典籍洪秀晚分揀放送
정조 15년 · 강
命前翰林李重蓮敍用前注書宋知濂分揀前翰林洪樂游徐有聞勘放
정조 15년 · 목
敎曰翰林皆就囚無左右史前翰林李重蓮蕩滌敍用牌招入直同罪之宋知濂亦爲分揀○因樂游有聞囚單子敎以與書示書似無他情難免輕率之罪而觀於入場內不捧擧案未畢講先呈書啓無非渠輩昏謬之致雖十日置之犴狴十年罷官在家豈有縝密明練之效乎竝以公罪考律草記勘放仍令牌招入直○義禁府啓言前翰林洪樂游徐有聞照律杖八十竝以公罪收贖放送允之敎以兩囚等前罪後犯何異於諺所謂杖八十乎所照之律極爲襯當而除非贓汚例減功議今若勿論則過矣問于渠等如有之各減一等也
정조 15년 · 강
各陵園墓祭器缺毀者一竝改備宣陵曲墻修補命令寢郞葺理
정조 15년 · 목
敎曰各陵園墓所用祭器多有年久缺毀者而道臣奉審則雖執頉啓聞該曹擧行每未免依舊因偱莫重祀典所用豈敢若是欠敬此蓋計士輩籌摘不謹使判堂莫辨緊歇而然趁今秋奉審前一竝改備或新備此後鍮器木器磁器各定年限限內執頉寢郞自該曹論責愆限則不卽修補該堂推考每於春秋奉審狀啓此一款別爲措辭事令廟堂申飭畿營雖以今番宣陵曲墻修補言之告由則一爲奉審則再爲事體之瀆䙝莫此爲甚陵上莎草因先朝特敎令寢郞時或播種今於曲墻亦何異是些少瓦脫土剝處亦依播種例誠心葺理事畿伯奉審時面飭寢郞以此傳敎書付齋壁俾各常目事分付
정조 15년 · 목
儲慶宮毓祥宮延祐宮景祐宮永昭廟文禧廟秋享在明日也
정조 15년 · 강
遞承旨趙尙鎭
정조 15년 · 목
敎曰都承旨聞有實故許遞前望單子入之待下批牌招察任
정조 15년 · 강
命大嬪宮一年所用香每歲末都封傳香
정조 15년 · 목
政院以大嬪宮四仲朔祭享香祝及灌地筒入棑等事考例磨鍊啓稟敎以幣鬯旣無吏曹差遣之獻官設有太常之進排不可爲之勿爲進排事分付不當有之幣鬯雖減有祭而無香豈有如許禮意一年所用香令香室每歲末都封傳香事定式施行
정조 15년 · 강
命戶曹判書趙鼎鎭施以越俸五等畿伯狀啓還下送
정조 15년 · 목
京畿監司徐鼎修以年分事目判付祗受馳啓敎以近來有司之臣雖甚駭然至於昨日之十行判付爲民一念庶幾體認跋尾知悉之際宜所審悉而停糴給災代捧三件事中最關緊之停糴條件不爲擧論是果成說乎若此而三南外諸道何以知頹戶已施之例新還之停退中戶爲幾許小戶以下爲幾許而且況身布也舊還也亦豈知當停當蠲之爲幾許乎昨於判付呼寫之時欲爲槪及而近於煩瑣故未果意謂該曹跋尾詳細措辭仍以三南所下傳敎謄送觀此畿伯祗受狀啓該曹事萬萬駭然竝與停糴二字而不爲提說若此則新舊還及身布其將如例徵捧乎政院之無一言捧納烏在其惟允之義乎當該判堂爲先越俸五等該承旨推考事係爲民自上猶若是不憚縲縲況承佐之地乎招致備郞此意傳于左相更自廟堂別關行會於已知之三南及所不知之諸道俾無眩於擧行之弊跋尾行語申飭何如則近又依舊之故醉於虛泡之作漏却實事句此後雖一字半句京外跋尾有更犯禁令者當該堂上及道臣直施制書有違之律事載之該房故事此狀啓亦令政院送示大臣後還下送
정조 15년 · 강
命務安等邑人命拯活人從自願論報其中束伍者先爲除役
정조 15년 · 목
全羅右水使卞至健以務安等邑拯活人命人李重祥褒賞令廟堂稟處事馳啓敎以拯活人命至於一百十九名之多極爲奇幸若非船漢輩拚死救生百餘人命何以活出乎其所褒賞不容但已皆是微賤之類也加資等例施之賞在渠輩別無爲益卽令廟堂以合施之典論理草記○備邊司啓言務安等邑九人之拯活人於頃刻必死之際者不特急人高義有足嘉尙而但九人之中束伍者只有一人若使限己身除役在渠爲幸莫大至於良人船漢若非加資之外更無他道如干米布何足爲激勸之道更關該道從自願論報後請更稟處允之敎以限已身除役者先爲除役事分付也
정조 15년 · 강
江華留守洪秀輔疏陳病狀乞遞賜批許之
정조 15년 · 목
予曰畿營祗受狀啓入來乎文養曰姑未入來矣予曰連爲催促也文養曰監試一二所明將出榜而試官等言送于臣以爲坼榜後入格試券當考準於照訖講册以考其自書與否而如是之際易致遲滯云矣予曰考較之說亦不可已而照訖講册中必有禿筆走書之人何可一一校準其字劃乎只爲據大體考準也文養曰監試榜入啓時依例使院隸及近仗軍士持來矣予曰院隸則不必爲之只爲申飭兵曹使近仗軍士及衛軍持納而二所榜從通化門一所榜從金虎門傳入而榜眼中各其名下懸錄納券之字號也予曰司僕草記辭意未能詳細更爲改書以入事分付也
정조 15년 · 강
以洪明浩爲承旨前望也
정조 15년 · 강
命齊政閣直洪允範及建陽門牌將嚴棍取招次知中官拿處
정조 15년 · 목
都總府宣仁門下鑰後有一人自銅龍門下來故考其號牌乃是齊政閣直洪允範而稱以避雨遲滯云渠以省記外人致此罪犯事極驚駭請嚴査照勘允之敎以執捉人爲先嚴棍取招當該次知中官拿處建陽門牌將之不禁出入亦爲可駭捉來一體嚴棍取招草記也
정조 15년 · 강
命司僕二提調吳載純重推承旨柳文養推考內乘擧姓名論罪犯科司隸等照律
정조 15년 · 목
內僕寺啓言內寺待令馬換出之事極爲驚駭使之嚴査則養馬洪尙圭言內巨達李景燁孫聖福受馬㕓人金尙根鄭師權賂物三兩錢符同換出的實云締結受賂暗地偸換事未前聞臣等之不能檢飭之罪不勝惶恐而洪尙圭等移法司嚴刑定配該吏亦令科治當該內乘請拿問嚴處敎以內厩馬匹之不勤典守自有內厩以來未聞之事況待令之馬乎都相老矣二提調新叨豈必盡知此蓋近來內乘無非僅具人形不能事事之致且奏御文字何等嚴重則幺麼饑蝨養馬漢子姓名登諸草記有若官員具姓名請罪者然事之屑越莫甚於此朝筵持公事承旨入侍見其草記使之改修正以入則所謂改書納者不惟不改添之以巨達姓名益之以馬廛無賴輩姓名者無異於問東答西當該二提調從重推考不能別白分付之承旨亦爲推考此草記勿施職姓名當書不書之內乘擧姓名論罪犯科之司隸不禁之頭目彌縫之奸吏只當以移送法司照律措辭以此意待廳坐該卽發牌嚴飭
정조 15년 · 강
顯隆園火巢內民塜除草命切勿嚴禁
정조 15년 · 목
敎曰凡係本園小大措置皆以便於民千萬年行之悠久爲心火巢之定界濶遠亦出於爲所重兼爲便民以是界內原有之民塜勿令乎土或屛除只令更勿犯用於禁標矣近聞該府以原有民塜有主者之塜上除草亦嚴禁仍請重治此非朝家本意渠輩雖不敢上山設祭至於除雜草豈必嚴禁此而嚴禁則民塜上雖有樹木之雜出者亦當不得下手渠輩之私情姑無論揆以事面反不若當初之屛除旣知之不可無一番定式此後除草切勿嚴禁仍令府使招致各人等申明分付而若此則渠輩無非守護軍也各爲渠事看檢自當先公而後私其爲樹木禁護之方尤豈不竭力誠心乎雖於久遠之後或有犯用標內土地者使渠輩各自告官痛禁事定式曉諭以此意知悉擧行事令廟堂行會該道該府仍令園官載之謄錄
정조 15년 · 강
命檢閱洪樂游徐有聞聯疏還給
정조 15년 · 목
敎曰年少新進焉敢若此原疏還給○聯疏略曰構虛爲實指無謂有從古何限而豈有如尹永僖之爲者哉日昨永僖疏本遣辭陰險直驅之於爲講儒圖囑之科臣等於講儒素無半面之雅安有一言之情臣樂游聞所聞而傳之臣有聞見所見而示之其間事實如斯而已永僖則以臣樂游書中不勝憤歎之語或有變通之道云云爲言白地做出何太容易也渠疏中無間之義四字別是橫逆中橫逆臣等雖甚無狀豈忍與如永僖者與之無間自陷於滅性悖義之歸耶臣等以不緊書札作爲籍口之擧此則臣等之罪也蓋於今番講席逆孼之不當冒赴者肆然應講噫彼永僖乃反愛護遂至越講究厥心腸骨驚體栗及夫公議齊發之後撕得於言辭眉睫之間故爲此葛藤要作疑眩之計者天下寧有是耶固當卽陳嚴討而疏擧無例拖到今日矣私義惶蹙陳章徑出伏乞明降威罰
정조 15년 · 강
監試一二所進初試榜目
정조 15년 · 목
一所幼學申頤朝二所幼學鄭夏容居首
정조 15년 · 강
命通川郡守元羽孫歙谷縣令丁載運分揀
정조 15년 · 목
吏曹啓言卽接江原監司尹師國回移則本道守令受由之行不由京中直往外方則不爲粘移自是已行之例矣歙谷縣令丁載運龍仁地遷窆行通川郡守元羽孫驪州地勤親行故移文果不成送云此與任自去來有異何以爲之敎以分揀
정조 15년 · 목
臨陂縣令金鎜松禾縣監兪靖柱進前予曰爾等須殫竭做治毋負差送之意也
정조 15년 · 강
正言朴吉源陳啓請趙恪削職趙衍德等永刊仕版賜批仍遞承旨柳文養
정조 15년 · 목
陳啓以爲言官去就廉防爲重苟有難安不敢進身自是臺風而頃以鹽醢柴木兩廛出牌事其時憲臣至被定配之典而持平趙恪卽同罪之人特以不入書啓幸免勘罪今於除命之下自同無故揚揚出肅者有關廉隅大損臺體請亟施削職之典至於趙台霖事雖已勘罪此非渠一人之罪其父光州牧使趙衍德馱送邑士助其悖子以至代入科場者極爲駭痛其弟趙台榮新令之嚴明渠豈不聞而任其所爲如此蔑法之類不可置之侍從請光州牧使趙衍德假注書趙台榮竝施永刊仕版之典批以趙恪事依啓趙衍德趙台榮等事趙台霖之罪卽借書非代述而亦與眞箇借書有間明有約與伴入之人則一時數行之寫給不可以犯論特以有乃父乃弟之致別施加倍之律渠之充軍猶冤矣以渠無妄之犯而坐律及於不干之乃父乃弟甚無意義且況借書者非邑士乎不允因此而有早欲提敎而有査問以置者大抵借書雖係原有之法禁今番申令出於久拋之餘特分申令前後姑施停擧之典外此各項所犯之判下於刑曹供案者不啻幾十其中亦多京居士夫則獨於台霖判付書出朝紙承宣事極爲駭然若使父兄當坐律則何獨論衍德父子乎臺啓旣出之後朝紙之或頒或不頒之承宣不可無飭令該房捧現告以遞差捧傳旨
정조 15년 · 강
咸鏡監司李文源陳疏自引賜批
정조 15년 · 목
疏略曰臺臣權恢之疏論斥邊倅攙及臣身以見瞞不察聲罪甚嚴蓋此事之顚末査啓査報非止一再則不惟聖鑑之照燭無餘廟堂諸臣莫不洞知臣不必費辭對辨而臣莅任周歲威不能以懲畏治不能以丕變則其不職之罪雖欲自恕不可得矣伏乞亟許譴削批以人言好付一笑遐俗委卿矯拂遞免二字不須云云卿其勿辭察任
정조 15년 · 강
拿處濟用判官趙鎭坤內乘徐英輔等
정조 15년 · 목
政院啓言今見監試二所御覽榜目紙本則以正草紙書呈當初定式無難違越以如許過厚之紙責出於貢人者萬萬駭然當該主掌官所當重勘而本院請推外無他罰何以爲之敎以拿處司僕寺啓言內寺馬典守專在於內乘致使下隸作奸偸換不能禁飭之該內乘徐英輔元晦鎭竝令該府拿問該吏之惟事彌縫俱極駭痛請移法司照律重勘允之
정조 15년 · 강
命癘疫方痛諸邑另念救活
정조 15년 · 목
江原監司尹師國以癘疫方痛馳啓敎以本道條列最爲詳悉癘氣之尙不寢息可以推知言念民事何等悶慮方痛諸邑另加愓念救活自本司嚴飭分付
정조 15년 · 강
命禁衛營將官習射後得中數爻修啓